CELEX: 
Language: mt
Date: 2022-06-16 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2021/2116 tal-Parlament Ewropew u tal-Kunsill fir-rigward tal-ħlas tal-pagamenti bil-quddiem għal ċerti interventi u miżuri ta’ appoġġ previsti fir-Regolamenti (UE) 2021/2115 u (UE) Nru 1308/2013 tal-Parlament Ewropew u tal-Kunsill

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Artikolu 44 tar-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni
                  1
               , jipprevedi li l-Istati Membri jkollhom il-possibbiltà li jagħmlu pagamenti bil-quddiem lill-benefiċjarji ta’ ċerti miżuri ta’ appoġġ tal-PAK. L-Artikolu 44, il-paragrafu (4), tar-Regolament (UE) 2021/2116, jagħti s-setgħa lill-Kummissjoni tadotta atti delegati li jemendaw dak l-Artikolu billi jżidu regoli li jippermettu lill-Istati Membri jagħmlu pagamenti bil-quddiem fir-rigward tal-interventi f’ċerti setturi msemmija fit-Titolu III, Kapitolu III, tar-Regolament (UE) 2021/2115
                  2
               , u ċerti miżuri li jirregolaw jew jappoġġaw is-swieq agrikoli stabbiliti fir-Regolament (UE) Nru 1308/2013
                  3
               , sabiex żgur isir ħlas koerenti u nondiskriminatorju tal-pagamenti bil-quddiem.
            
            
               Bil-ħsieb li żgur ikun hemm flessibbiltà mil-lat tal-ġestjoni finanzjarja u biex tittejjeb l-effikaċja tal-interventi f’ċerti setturi msemmija fit-Titolu III, il-Kapitolu III, tar-Regolament (UE) 2021/2115 billi jingħata fluss tal-flus lill-benefiċjarji, huwa importanti li l-Istati Membri jingħataw il-possibbiltà li jagħmlu pagamenti bil-quddiem lill-benefiċjarji. Dan diġà kien possibbli skont ir-Regolament (UE) Nru 1308/2013 fir-rigward tal-organizzazzjonijiet tal-produtturi fis-settur tal-frott u l-ħxejjex li jimplimentaw programmi operazzjonali, l-organizzazzjonijiet tal-produtturi u l-organizzazzjonijiet interprofessjonali fis-settur taż-żejt taż-żebbuġa u taż-żebbuġ tal-mejda li jimplimentaw programmi ta’ appoġġ nazzjonali, u l-benefiċjarji tal-inbid li jimplimentaw miżuri fil-programmi ta’ appoġġ nazzjonali għall-inbid.
            
            
               L-użu ta’ tali pagamenti bil-quddiem għal dawk is-setturi jenħtieġ li jiġi riportat skont ir-Regolament (UE) 2021/2115 dwar il-Pjan Strateġiku. F’dak il-kuntest, ir-regoli jenħtieġ li jiġu armonizzati u estiżi għas-setturi kollha msemmija fl-Artikolu 42 tar-Regolament (UE) 2021/2115, li jfisser li l-kamp ta’ applikazzjoni għall-ħlas tal-pagamenti bil-quddiem jenħtieġ li jkopri wkoll l-apikultura, il-ħops u s-setturi msemmija fl-Artikolu 1(2), il-punti (a) sa (h), (k), (m), (o) sa (t) u (w) tar-Regolament (UE) Nru 1308/2013 u s-setturi li jkopru l-prodotti elenkati fl-Anness VI tar-Regolament (UE) 2021/2115.
            
            
               L-iskema ta’ għajnuna għall-provvista tal-frott u l-ħxejjex u l-ħalib u l-prodotti tal-ħalib fl-istabbilimenti edukattivi stabbiliti fil-Parti II, it-Titolu I, il-Kapitolu II, it-Taqsima 1, tar-Regolament (UE) Nru 1308/2013 tal-Parlament Ewropew u tal-Kunsill
                  4
               , attwalment ma tippermettix li l-Istati Membri jagħmlu pagamenti bil-quddiem. Fid-dawl tal-esperjenza miksuba, u bil-ħsieb li tiġi żgurata l-flessibbiltà mil-lat tal-ġestjoni finanzjarja u biex jiġu evitati diffikultajiet ta’ flussi tal-flus għall-applikanti tal-għajnuna, jixraq li l-Istati Membri jkollhom il-possibbiltà li jagħmlu l-pagamenti bil-quddiem soġġetti għall-kundizzjonijiet speċifiċi stabbiliti skont l-Artikolu 44(5) tar-Regolament (UE) 2021/2116. Peress li l-amministrazzjoni u l-implimentazzjoni ta’ din l-iskema ta’ għajnuna huma bbażati fuq is-snin skolastiċi, li jibdew fl-1 ta’ Awwissu ta’ kull sena kalendarja, is-sistema tal-pagamenti bil-quddiem jenħtieġ li tapplika mis-sena skolastika 2023/2024 (l-1 ta’ Awwissu 2023).
            
            
               Abbażi tal-għoti tas-setgħa tal-Artikolu 44(4) tar-Regolament (UE) 2021/2116, il-Kummissjoni tipproponi li jiġi emendat l-Artikolu 44 tar-Regolament (UE) 2021/2116 bil-ħsieb li tiġi inkluża l-possibbiltà li l-Istati Membri jkunu jistgħu jagħmlu pagamenti bil-quddiem fir-rigward tal-interventi fis-setturi elenkati fl-Artikolu 42 tar-Regolament (UE) 2021/2115, l-iskema ta’ għajnuna stabbilità fil-Parti II, it-Titolu I, il-Kapitolu II, it-Taqsima 1, tar-Regolament (UE) Nru 1308/2013 u l-miżuri eċċezzjonali li jappoġġaw is-swieq agrikoli u bil-ħsieb li jittieħdu l-miżuri meħtieġa biex jissolvew problemi speċifiċi f’każ ta’ emerġenza, adottati skont l-Artikoli 219, 220 u 221 tar-Regolament (UE) Nru 1308/2013.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-konsultazzjonijiet, li jinvolvu esperti mis-27 Stat Membru, twettqu fil-Grupp ta’ Esperti għas-Swieq Agrikoli stabbilit skont ir-Regolament (UE) Nru 1308/2013, b’mod partikolari waqt il-laqgħa tal-15 ta’ Frar 2022. Din il-laqgħa tat l-opportunità li jkun hemm skambju ta’ opinjonijiet mal-esperti kif ukoll li jiġu ppreżentati l-ideat tal-Kummissjoni dwar il-kamp ta’ applikazzjoni tal-att delegat u dwar il-modifiki meħtieġa tal-Artikolu 44 tar-Regolament (UE) 2021/2116. L-att delegat imbagħad traqqam biex iqis l-osservazzjonijiet u l-kummenti tal-esperti. Fl-aħħar nett, l-att delegat ġie ppubblikat bejn il-25 ta’ April u 23 ta’ Mejju 2022 għall-konsultazzjoni pubblika fuq is-sit web Europa. Waslet biss kontribuzzjoni waħda, iżda l-kummenti kienu jikkonċernaw ir-Regolament Delegat (UE) 2022/127 mhux dan l-att. Barra minn hekk, il-pagamenti parzjali mhumiex koperti b’dan l-att delegat. Xejn ma jwaqqaf lill-Istati Membri milli jagħtu pagamenti parzjali lill-benefiċjarji settorjali f’konformità mar-regoli nazzjonali.
            
            
               3.ELEMENTI ĠURIDIĊI TAL-ATT DELEGAT
            
            
               Dan l-att delegat jemenda l-Artikolu 44 tar-Regolament (UE) 2021/2116 rigward il-possibbiltà li l-Istati Membri jkunu jistgħu jagħmlu pagamenti bil-quddiem fir-rigward tal-interventi fis-setturi elenkati fl-Artikolu 42 tar-Regolament (UE) 2021/2115, l-iskema ta’ għajnuna stabbilità fil-Parti II, it-Titolu I, il-Kapitolu II, it-Taqsima 1, tar-Regolament (UE) Nru 1308/2013, u l-miżuri eċċezzjonali li jappoġġaw is-swieq agrikoli adottati skont l-Artikoli 219, 220 u 221 tar-Regolament (UE) Nru 1308/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 16.6.2022
            
            
               li jemenda r-Regolament (UE) 2021/2116 tal-Parlament Ewropew u tal-Kunsill fir-rigward tal-ħlas tal-pagamenti bil-quddiem għal ċerti interventi u miżuri ta’ appoġġ previsti fir-Regolamenti (UE) 2021/2115 u (UE) Nru 1308/2013 tal-Parlament Ewropew u tal-Kunsill
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2021/2116 tal-Parlament Ewropew u tal-Kunsill tat-2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013
                  5
               , u b’mod partikolari l-Artikolu 44(4),
            
            
               Billi:
            
            
               (1)L-Artikolu 44 tar-Regolament (UE) 2021/2116 jipprevedi l-possibbiltà li l-Istati Membri jagħmlu pagamenti bil-quddiem lill-benefiċjarji ta’ ċerti interventi u miżuri oħra ta’ appoġġ. Ir-Regolament (UE) Nru 1308/2013 tal-Parlament Ewropew u tal-Kunsill
                  6
                diġà jipprevedi dik il-possibbiltà iżda hija biss għall-interventi fis-setturi tal-frott u l-ħxejjex, l-inbid, iż-żejt taż-żebbuġa u ż-żebbuġ tal-mejda. 
            
         
         
            
               (2)Sabiex jiġi żgurat il-ħlas koerenti u nondiskriminatorju tal-pagamenti bil-quddiem, jenħtieġ li l-possibbiltà li jagħmlu l-pagamenti bil-quddiem tiġi estiża għall-interventi kollha msemmija fit-Titolu III, il-Kapitolu III, tar-Regolament (UE) 2021/2115 tal-Parlament Ewropew u tal-Kunsill
                  7
               .
            
            
               (3)Għal dik l-istess raġuni, il-possibbiltà li l-Istati Membri jagħmlu l-pagamenti bil-quddiem jenħtieġ li tiġi estiża għall-iskema ta’ għajnuna għall-provvista tal-frott u l-ħxejjex u tal-ħalib u l-prodotti tal-ħalib fl-istabbilimenti edukattivi stabbiliti fil-Parti II, it-Titolu I, il-Kapitolu II, it-Taqsima 1, tar-Regolament (UE) Nru 1308/2013. Il-ħlas ta’ dawk il-pagamenti bil-quddiem jenħtieġ li jkun soġġett għal kundizzjonijiet speċifiċi stabbiliti skont l-Artikolu 44(5) tar-Regolament (UE) 2021/2116. Peress li l-amministrazzjoni u l-implimentazzjoni ta’ dik l-iskema ta’ għajnuna huma bbażati fuq is-snin skolastiċi, kif definit fl-Artikolu 1(2) tar-Regolament ta’ Implimentazzjoni tal-Kummissjoni (UE) 2017/39
                  8
               , is-sistema tal-pagamenti bil-quddiem jenħtieġ li tapplika għall-għajnuna għas-sistema skolastika 2023/2024 u s-snin skolastiċi sussegwenti.
            
            
               (4)Il-miżuri eċċezzjonali li jappoġġaw is-swieq agrikoli f’konformità mal-Artikoli 219 sa 221 tar-Regolament (UE) Nru 1308/2013 għandhom l-għan li jsolvu problemi speċifiċi jew tfixkil speċifiku fis-suq. Dawk il-miżuri eċċezzjonali jistgħu jieħdu l-għamla ta’ appoġġ finanzjarju straordinarju u temporanju mill-Unjoni għas-setturi milquta. Ir-regoli attwali ma jippermettux li l-Istati Membri jagħmlu l-pagamenti bil-quddiem ta’ tali appoġġ. Madankollu, l-esperjenza turi li l-miżuri eċċezzjoni ta’ appoġġ għas-suq irid ikollhom effett immedjat sabiex jiġi evitat deterjorament irrimedjabbli tas-suq. Għalhekk jixraq li l-Istati Membri jitħallew jagħmlu pagamenti bil-quddiem lill-benefiċjarji ta’ dawk il-miżuri eċċezzjonali ta’ appoġġ għas-suq, soġġetti għall-kundizzjonijiet speċifiċi stabbiliti skont l-Artikolu 44(5) tar-Regolament (UE) 2021/2116.
            
            
               (5)Għalhekk jenħtieġ li r-Regolament (UE) 2021/2116 jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 44 tar-Regolament (UE) 2021/2116, qed jiddaħħlu l-paragrafi 3a, 3b u 3c li ġejjin:
            
            
               “3a. L-Istati Membri jistgħu jiddeċiedu li jagħmlu pagamenti bil-quddiem lill-benefiċjarji tal-interventi msemmija fit-Titolu III, il-Kapitolu III, tar-Regolament (UE) 2021/2115, soġġetti għall-kundizzjonijiet speċifiċi stabbiliti skont il-paragrafu 5.
            
            
               3b. L-Istati Membri jistgħu jiddeċiedu li jagħmlu pagamenti bil-quddiem skont l-iskema ta’ għajnuna stabbilita fil-Parti II, it-Titolu I, il-Kapitolu II, it-Taqsima 1, tar-Regolament (UE) Nru 1308/2013 fir-rigward tal-għajnuna għas-sena skolastika 2023/2024 u s-snin skolastiċi sussegwenti, soġġetti għall-kundizzjonijiet speċifiċi stabbiliti skont il-paragrafu 5.
            
            
               3c. L-Istati Membri jistgħu jiddeċiedu li jagħmlu pagamenti bil-quddiem lill-benefiċjarji tal-miżuri ta’ appoġġ għas-swieq agrikoli adottati skont l-Artikoli 219, 220 u 221 tar-Regolament (UE) Nru 1308/2013, soġġetti għall-kundizzjonijiet speċifiċi stabbiliti skont il-paragrafu 5.”.
            
            
               Artikolu 2
            
            
               Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 16.6.2022
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 435, 6.12.2021, p. 187.
               
               
                  
                     (2)
                  
                        Ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU L 435, 6.12.2021, p. 1).
               
               
                  
                     (3)
                  
                        Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
               
               
                  
                     (4)
                  
                        Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
               
               
                  
                     (5)
                  
                        ĠU L 435, 6.12.2021, p. 187.
               
               
                  
                     (6)
                  
                        Ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU L 347, 20.12.2013, p. 671).
               
               
                  
                     (7)
                  
                        Ir-Regolament (UE) 2021/2115 tal-Parlament Ewropew u tal-Kunsill tat-2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU L 435, 6.12.2021, p. 1).
               
               
                  
                     (8)
                  
                        Ir-Regolament ta’ Implimentazzjoni tal-Kummissjoni (UE) 2017/39 tat-3 ta’ Novembru 2016 dwar ir-regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill f’dak li għandu x’jaqsam mal-għajnuna tal-Unjoni għall-provvista ta’ frott u ħxejjex, banana u ħalib fl-istabbilimenti edukattivi (ĠU L 5, 10.1.2017, p. 1).